Mikloško, Jozef, poslanec NR SR (2015-02-05):
Vážená pani podpredsedníčka, vážení páni ministri, dovolil by som si položiť moju interpeláciu na dvoch ministrov, aj keď je to tá istá interpelácia, lebo sa týka ako ministerstva zdravotníctva, tak aj ministerstva školstva. Týka sa projektu, ktorá sa nazýva Hrou proti AIDS. Zaviedol ho Úrad verejného zdravotníctva Slovenskej republiky a aplikuje sa v školách Slovenskej republiky, takže vlastne tá otázka o vhodnosti a o akreditácii tohto projektu patrí na obidvoch pánov ministrov. Interpeláciu, samozrejme, odovzdám písomne. Dovoľte teda pár slov k tomuto projektu. Pamätáte sa, že asi pred dvoma mesiacmi tu bola určitá mediálna diskusia na tému o tom, či tento projekt Hrou proti AIDS je správny. Nejaká košická škola protestovala, že nie je vhodný, a ja som vtedy, 9. decembra 2014, sa obrátil na Úrad verejného zdravotníctva v Slovenskej republike so žiadosťou o zaslanie týchto výučbových materiálov k tomuto projektu. Pán riaditeľ prof. MUDr. Ivan Rovný, hlavný hygienik Slovenskej republiky, mi odpovedal veľmi serióznym listom, tu ho pred sebou mám. Povedal, že tento projekt je vlastne projekt primárnej prevencie HIV AIDS a chce dať možnosť mládeži netradičným spôsobom, t. j. hrou umožniť získať základné informácie o spôsoboch prenosu vírusu HIV. Pôvodom je to nemecký projekt pochádzajúci zo Spolkovej centrály pre zdravotnú osvetu v Nemecku. Tam bol úspešne realizovaný a bol ponúknutý viacerým krajinám. V Českej republike sa stretol s pozitívnymi ohlasmi a záujmom mladých ľudí a českí kolegovia poskytli Slovenskej republike námet a pomoc pri realizácii tohto projektu. Na Slovensku teda už asi desať rokov tento projekt beží. Monitoruje ho Úrad verejného zdravotníctva Slovenskej republiky na našich školách a pán riaditeľ alebo profesor hovorí, že zaznamenáva pozitívne ohlasy od mladých ľudí, učiteľov aj realizátorov tohto projektu, a konštatuje, že tá sťažnosť rodičov základnej školy je prvou zaznamenanou sťažnosťou. Na základe možno môjho listu, ale to tu nie je celkom napísané, Úrad verejného zdravotníctva 9. 12. 2014, teda vlastne v ten istý deň, jak som ten list ja odoslal, vyzval všetky regionálne úrady verejného zdravotníctva Slovenskej republiky, aby realizátori predmetného projektu vopred oboznámili vedenia škôl zapojené do projektu s jeho obsahom, záverom a priebehom. V prípade, že si rodičia nebudú želať, aby sa dieťa projektu osobne zúčastnilo, ich rozhodnutie bude akceptované. Úrad verejného zdravotníctva tiež vykonal na regionálnom útvare Úradu verejného zdravotníctva so sídlom v Košiciach previerku so zameraním na hodnotenie projektu v praxi. Konštatoval, že pracovníci postupujú v súlade s edukačným manuálom už viac ako desať rokov. Tak by som povedal, že starostlivo vypracovaný list, kde na moje otázky bolo odpovedané, ale v prílohe bol ten projekt Hrou proti AIDS, tu ho mám. Keď som si ho preštudoval, tak skutočne sa mi zdá, že nie je vhodný pre napríklad siedmu až deviatu triedu, to je prvá, pre brancov a pre učňov vo vyšších triedach a tak ďalej. Ale je tam aj siedma až deviata trieda a to znamená, už od dvanástich rokov by žiaci mohli alebo mali tento projekt absolvovať. Už od dvanástich rokov. Keď tých päť stanovíšť žiaci absolvujú a musia tam zaškrkávať nejaké znalosti, ktoré tým získali, tak v závere potom tí úspešní môžu získať propagačné materiály, kondómy a ďalšie veci. To je len päť stanovíšť, bolo treba veľmi stručne hovoriť. Každé stanovište je jedným obrázkom charakterizované. Napríklad to prvé stanovište má asi 18 obrázkov a k tomu aj nejaké texty. Ja by som očakával, že taký projekt by začal s tým, že by niekto zodpovedný sa porozprával s mládežou, čo vlastne o tomto vie, aby zistil, aká je úroveň tých detí, a podľa toho sa snáď aj zariadil. Druhá vec, že by som porozprával troška o vzťahoch, o láske, o priateľstve, zamilovanosti a tak ďalej. Čiže troška viac im to porozprával aj z hľadiska takej vzťahovej, teda nielen technickej. Pretože na tom prvom stanovišti sa skutočne dejú veci, ktoré som ani ja poriadne nevedel, až teraz som sa dozvedel, že ako to beží v tom živote. No, neviem, či má význam to tu teraz hovoriť, aby ma náhodou televízia nevyškrtla, ale jednička je vaginálny styk, vysoké riziko, s kondómom nižšie riziko. Dvojka, análny styk, bla, bla, bla. Trojka. Pozor, riziko u darcu tiež existuje. Neviem, kto je v tom prípade darca a kto je príjemca. Tretie, orálny styk nechránený, bla, bla, bla, chránený už je to troška lepšie. Dentálna rúška vás môže zachrániť. Dobre. Štvorka. Bežné bozkávanie, pri nejakom hlbokom už je tam riziko. Drogy z matky na dieťa. Sedmička, kojenie. Osmička, transfúzia. A tak to ide dole. Tetovanie, prvá pomoc, holenie, zubná kefka, WC je bezriziková, chvalabohu, komáre, fajn, môžu vás štípať, koľko chcete, používanie pohárov, príborov, kýchanie, kašľanie, podávanie rúk, bazén, box a takto ide pomaličky dole. Dvadsať takýchto bodov aj s obrázkami. Tie obrázky, najmä čím idete nižšie, tým sú lepšie. Ale tak tie prvé sú také dosť nevhodné alebo by som povedal, že zvláštne. Decká sa idú z toho, dvanásťroční, iba rehotať a si z toho uťahovať. (Reakcia z pléna.) Dám ti to potom prípadne za malý úplatok prečítať. No, dobre, teraz už len veľmi stručne. Druhé stanovisko je antikoncepcia. Zase vysvetľovanie. Tretie stanovisko je láska, sexualita, ochrana pred HIV, štvrtá sexuálna reč tela a piata život s vírom HIV AIDS. No mne sa zdá, že tento projekt možná že je aj dobre myslený, ale veľmi záleží od toho, čo deti vedia, aké majú informácie z domu, aké majú informácie v škole na sexuálnej výchove, na ďalších predmetoch, ktoré sa tomuto venujú. Naraz len zvonku prísť a začať päť stanovísk a tí, ktorí vyhrajú nakoniec im dať kondóm, sa mi zdá troška lacné. A je to skôr vec techniky, učenia sa techniky ako nejakých vzťahov a nejakých skutočne, by som povedal dôležitých vecí, ktoré to dieťa predsa len ovplyvní na celý život. Obidvaja páni ministri by sa mohli troška na to pozrieť, lebo sa to týka ako školstva, aj zdravotníctva. Ďakujem.